**Dream Wife** é unha banda baseada en Londres cun son que mestura punk rock, pop e indie rock. O grupo está composto por Rakel Mjöll (voz principal), Alice Go (guitarra e voces) e Bella Podpadec (baixo e voces).

En 2018 a banda foi incluída na lista da revista *Rolling Stone* das "13 mellores cousas que vimos" nese ano no festival Lollapalooza. Kev Geoghegan e Paul Glynn de BBC Music dixeron que Dream Wife "era unha banda asombrosa e unha das novas bandas máis comentadas de a 2018". Joe Lynch de Billboard escribiu "Dream Wife é indiscutibelmente unha das bandas de rock en vivo máis emocionantes que xurdiron nos últimos anos".

Historia
--------

A vocalista Rakel Mjöll naceu en Islandia e pasou oito anos da súa infancia vivindo en Santa Clara e San Jose, California. Tivo formación en jazz e ópera na súa adolescencia en Reiquiavik. A baixista Bella Podpadec, criada en Somerset, coñeceu á guitarrista Alice Go na Mid-Somerset Battle of the Bands. As tres mulleres asistiron á Universidade de Brighton e no ano 2014 formaron a banda como un proxecto da escola de arte. O trío tivo a idea de formar unha "banda de rapazas falsa" e graváronse a si mesmas compoñendo as cancións que finalmente interpretarían na exposición dunha galería de arte. A película foi rodada como un mockumentary inspirado por *This Is Spinal Tap*. Tras graduarse a banda mudouse a Londres.

A banda colleu o seu nome da comedia romántica de 1953 *Dream Wife*, protagonizada por Cary Grant e Deborah Kerr. As súas letras a miúdo abordan cuestións relacionadas co feminismo, os roles de xénero, a imaxinería corporal e a obxectificación sexual. Os membros da banda citaron como infliencias a artistas como Be Your Own Pet, Sleigh Bells, Le Tigre, Debbie Harry, Grimes, David Bowie e Madonna. Durante os seus concertos o grupo é coñecido por promulgar unha política de "bitches-to-the-front" onde piden á audiencia que permitan ás mulleres que queiran facer mosh xuntas que se coloquen preto do escenario.

En 2016 a banda publicou o seu primeiro EP autotitulado a través de Cannibal Hymns. O EP foi gravado na casa dos pais de Go en Somerset co seu pai tocando a batería. O ano seguinte publicaron outro EP titulado *Fire*. O título estivo inspirado en parte polo feito de que as tres membros da banda naceran baixo sígnos astrolóxicos de lume. Ese mesmo ano xiraron polo Canadá e tamén tocaron en festivais como o Iceland Airwaves en Reiquiavik e o South by Southwest en Austin, Texas.

En 2018 editaron o seu álbum de estrea, *Dream Wife*, con críticas positivas: Joe Goggins de *The Independent* deulle 4 de 5 estrelas e destacou que "publicaron un disco de estrea que non soa como un traballo DIY; é unha peza pulida e segura de punk melódico". Leonie Cooper de *NME* deulle 10 de 10 e escribiu: "Maldita sexa, estivemos esperando moito tempo por unha banda como Dream Wife". Emma Swann de *DIY* puntuouno con 4 de 5 e dixo: "Ás veces temos as bandas que queremos: ás veces - como no caso de Dream Wife - tamén son as bandas que necesitamos".

A banda continuou o lanzamento do seu disco cunha extensa xira por Europa e Norteamérica, abrindo para The Vaccines e Sunflower Bean nalgúns dos seus concertos nos Estados Unidos e o Canadá, para The Kills noutras datas nos Estados Unidos e para Garbage no Reino Unido, Alemaña e Francia. Ese mesmo ano a banda actuou en varias cidades de Australia como parte do St Jerome's Laneway Festival. No outono de 2018 Dream Wife comezou a súa primeira xira por Norteamérica como cabeza de cartel.

Orixinalmente a banda saía de xira cunha caixa de ritmos, pero agora está acompañada polo batería Alex Paveley.

En 2020 a banda lanzou o seu segundo álbum de estudio, *So When You Gonna...*, con críticas xeralmente positivas. O son do disco comparouse co de varias bandas lideradas por mulleres, como Yeah Yeah Yeahs.

O 9 de xuño de 2023 Dream Wife publicou o seu terceiro álbum de estudio, *Social Lubrication*.

Discografía
-----------

| Álbum | Ano | Selo |
| --- | --- | --- |
| *Dream Wife* | 2018 | Lucky Number |
| *So When You Gonna...* | 2020 | Lucky Number |
| *Social Lubrication* | 2023 | Lucky Number |

Notas
-----

1. 1 2 3 4 5  "Dream Wife: 'We don't fit that mould of how people think women in music should be'". *Independent*. Consultado o 2019-03-11.
2. 1 2 3 4 5 6  "Review: Dream Wife, 'Dream Wife'". *NPR Choice*. Arquivado dende o orixinal o 13 de abril de 2020. Consultado o 2019-03-12.
3. 1 2 3  "Canadian dream inspired Dream Wife, fast-rising band playing Toronto on Saturday | The Star". *thestar.com* (en inglés). Consultado o 2019-03-12.
4. 1 2 3 4 5 6 7  Lester, Paul (2016-02-19). "New band of the week: Dream Wife (No 91)". *The Guardian* (en inglés). ISSN 0261-3077. Consultado o 2019-03-11.
5. ↑  Klinkenberg, Althea Legaspi,Brendan; Legaspi, Althea; Klinkenberg, Brendan (2018-08-06). "Lollapalooza 2018: The 13 Best Things We Saw". *Rolling Stone* (en inglés). Consultado o 2019-03-11.
6. 1 2  Glynn, Kev Geoghegan and Paul (2018-05-25). "Six acts to discover at Biggest Weekend" (en inglés). Consultado o 2019-03-13.
7. 1 2 3  "Dream Wife on Accidentally Creating 'A Party Album' & Why Bands Are Like Marriages". *Billboard*. Consultado o 2019-03-12.
8. ↑  "Dream Wife Hops the Pond - March 16, 2017". *SF Weekly* (en inglés). 2017-03-16. Consultado o 2019-03-12.
9. ↑  "A Chat With: Dream Wife". *ANCHR Magazine* (en inglés). Consultado o 2019-03-12.
10. 1 2 3 4  "Dream Wife: Dream Wife". *Pitchfork* (en inglés). Consultado o 2019-03-13.
11. 1 2  Cooper, Leonie. "Dream Wife - 'Dream Wife' review". *NME* (en inglés). Consultado o 2019-03-13.
12. 1 2 3  "Dream Wife stick two fingers up at the patriarchy with their live show in Manchester - review". *The Independent* (en inglés). 2018-03-26. Consultado o 2019-03-13.
13. ↑  "London Band Dream Wife Have Made The Perfect Song For Leo Season". *The FADER* (en inglés). Consultado o 2019-03-13.
14. ↑  Swann, Emma. "Dream Wife - Dream Wife". *DIY* (en inglés). Consultado o 2019-03-13.
15. ↑  "Meet Dream Wife: the U.K. punk band redefining 'girl power'". *www.phillyvoice.com*. Consultado o 2019-03-13.
16. ↑  Foster, Amelia. "Dream Wife’s feminist fury rocks the Entry". *City Pages*. Consultado o 2019-03-13.
17. ↑  Wadia, Helena (2020-07-01). "Dream Wife – 'So When You Gonna...' review: the swagger of Yeah Yeah Yeahs and the sneer of riot grrrl". *NME* (en inglés). Consultado o 2023-06-10.
18. ↑  "Social Lubrication, by Dream Wife". *Dream Wife* (en inglés). Consultado o 2023-06-10.

Véxase tamén
------------

### Ligazóns externas

* Páxina oficial

|  |  |
| --- | --- |
| Control de autoridades | 
* Wd: Q48719923
* WorldCat
* VIAF: 1154155284870787062345
* Discogs: 4441499
* ISNI: 0000 0004 7015 4611
* MusicBrainz: ID
* Songkick: 7831569

 |